SADA ČITATE U Šibeniku idući tjedan otvaraju prvu punionicu za aute na struju, a uskoro stiže i prvi električni automobil

U Šibeniku idući tjedan otvaraju prvu punionicu za aute na struju, a uskoro stiže i prvi električni automobil Šibenčani će idući ponedjeljak dobiti prvu električnu punionicu za automobile, zahvaljujući ljudima iz Tehničke škole na čijem parkingu na 'tehnološkoj' cesti će se električni automobili moći i puniti strujom. Iako u gradu zasad još nitko nije registrirao takav automobil, punionica će dobro doći strancima i svima onima koji budu prolazili kroz Šibenik.

03.03.2015, 12:41h03.03.2015, 12:55hAna-Marija Crnica

Tehnička škola prije tri godine postavila je na krov zgrade solarnu elektranu s 96 panela, kao pionirski šibenski projekt eksploatacije energije iz obnovljivih izvora, a sad je na redu realizacija projekta punionica za automobile na električni pogon, prve i trenutno jedine u Šibensko-kninskoj županiji.

- Budući da su obnovljivi izvori energije aktualni posljednjih godina, odlučili smo iskoristiti sve prednosti koje ta energija pruža. Učenici na izbornom predmetu uče o zelenoj energiji, a važan dio predmeta predstavlja i praktična nastava gdje učenici iz prve ruke saznaju sve o obnovljivim izvorima energije. Nastojimo imati većinu modela u školi, a o onima koje nemamo učimo na terenskoj nastavi – kazao nam je ravnatelj Tehničke škole Josip Belamarić.

Ideja za projekta potekla je s nastave, točnije od profesora Nikice Kljajića, ali i želje škole da imaju svoj električni automobil. Belamarić vjeruje da će dobiti električni automobil od HEP-a, a riječ je o Fiat Stilu iz kojeg je izvađen motor na unutarnje izgaranje i u njega stavljen motor na električni pogon.

- Učenike zanima sve što je novo i što bi im moglo koristiti u životu, a solarna elektrana i električna punionica izvrstan su primjer za to. Električna punionica već je u funkciji, služit će primarno u edukativne svrhe, a svi vlasnici električnih automobila moći će ih napuniti uz odobrenje škole, budući da smo mi vlasnici punionice – rekao je Belamarić i dodao da punionica ima snagu od 22 kilovata. Za električne automobile bit će potrebno oko 20 minuta da se napune, a s tom energijom automobil prosječne snage moći će prijeći oko 300 kilometara.

U Hrvatskoj je trenutno registrirano oko 300 električnih automobila, no problem predstavlja manjak punionica. U Zadarskoj županiji postoji samo jedna, dok u Splitsko-dalmatinskoj nema niti jedna, naglasio je Belamarić. Postavljanje punionice odradila je tvrtka Dukati komponenti iz Ludbrega.

- Deset litara benzina platit ćete stotinjak kuna, a za istu dužinu puta koju prijeđete s toliko goriva u rezervoaru, kod električnog automobila potrošit ćete svega deset kuna – napomenuo je ravnatelj Tehničke škole.

Projekt je ostvaren u suradnji sa Županijom šibensko-kninskom, a vrijednost punionice je tridesetak tisuća kuna.